CELEX: 32021R2195
Language: bg
Date: 2021-12-13 00:00:00
Title: Регламент за изпълнение (ЕС) 2021/2195 на Съвета от 13 декември 2021 година за прилагане на Регламент (ЕС) 2020/1998 относно ограничителни мерки срещу тежките нарушения на правата на човека

13.12.2021   
               
               
                  BG
               
               
                  Официален вестник на Европейския съюз
               
               
                  LI 445/10
               
            
         РЕГЛАМЕНТ ЗА ИЗПЪЛНЕНИЕ (ЕС) 2021/2195 НА СЪВЕТА
         от 13 декември 2021 година
         за прилагане на Регламент (ЕС) 2020/1998 относно ограничителни мерки срещу тежките нарушения на правата на човека
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз,
         като взе предвид Регламент (ЕС) 2020/1998 от 7 декември 2020 г. относно ограничителни мерки срещу тежките нарушения на правата на човека (1), и по-специално член 14, параграф 1 от него,
         като взе предвид предложението на върховния представител на Съюза по въпросите на външните работи и политиката на сигурност,
         като има предвид, че:
         
                     (1)
                  
                  
                     На 7 декември 2020 г. Съветът прие Регламент (ЕС) 2020/1998.
                  
               
                     (2)
                  
                  
                     На 8 декември 2020 г. в Декларация на върховния представител от името на Европейския съюз във връзка с глобалния режим на ЕС за санкции за нарушения на правата на човека Съюзът и неговите държави членки заявиха отново категоричната си ангажираност с утвърждаването и защитата на правата на човека по света. Глобалният режим на ЕС за санкции за нарушения на правата на човека подчертава решимостта на Съюза да засили своята роля в борбата с тежките нарушения и погазването на правата на човека в световен мащаб. Постигането на ефективно упражняване на правата на човека от всекиго е стратегическа цел на Съюза. Зачитането на човешкото достойнство, свободата, демокрацията, равенството, върховенството на закона и спазването на правата на човека са основополагащи ценности на Съюза и неговата обща външна политика и политика на сигурност.
                  
               
                     (3)
                  
                  
                     На 2 март 2021 г. Съветът прие Решение (ОВППС) 2021/372 (2) и Регламент за изпълнение (ЕС) 2021/371 (3), в които бяха посочени четирима руски граждани, участвали в извършването на тежки нарушения на правата на човека в Русия, включително произволни арести и задържания, както и широко разпространено и системно ограничаване на свободата на мирни събрания и на сдружаване и на свободата на мнение и на изразяване.
                  
               
                     (4)
                  
                  
                     На 22 март 2021 г. Съветът прие Решение (ОВППС) 2021/481 (4) и Регламент за изпълнение (ЕС) 2021/478 (5), в които бяха посочени 11 лица и четири образувания, участващи в тежки нарушения на правата на човека в Китай, Корейската народнодемократична република (КНДР), Либия, Еритрея, Южен Судан и Русия, включително изтезания, извънсъдебни екзекуции, насилствено изчезване или системно използване на принудителен труд.
                  
               
                     (5)
                  
                  
                     Съюзът продължава да е дълбоко загрижен поради тежките нарушения и погазването на правата на човека в различни части на света, като изтезания и други форми на жестоко, нечовешко или унизително отнасяне или наказание, извънсъдебни екзекуции, екзекуции по бърза процедура или произволни екзекуции и убийства, извършени в Украйна, Сирия, Либия, Централноафриканската република (ЦАР), Судан и Мозамбик от групата „Вагнер“ — базирано в Русия, неперсонифицирано частно военно образувание.
                  
               
                     (6)
                  
                  
                     Като се имат предвид международното измерение и сериозността на дейностите на групата „Вагнер“, както и дестабилизиращото ѝ въздействие в тези държави, Съюзът счита, че действията на групата „Вагнер“ подкопават целите на общата външна политика и политика на сигурност, определени в член 21 от ДЕС, по-специално целта за утвърждаване и укрепване на демокрацията, правовата държава, правата на човека и принципите на международното право в съответствие с член 21, параграф 2, буква б) от ДЕС.
                  
               
                     (7)
                  
                  
                     В този контекст три лица и едно образувание следва да бъдат включени в списъка на физическите лица, юридическите лица, образуванията и органите, които подлежат на ограничителни мерки, съдържащ се в приложение I към Регламент (ЕС) 2020/1998.
                  
               
                     (8)
                  
                  
                     Поради това приложение I към Регламент (ЕС) 2020/1998 следва да бъде съответно изменено,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Приложение I към Регламент (ЕС) 2020/1998 се изменя съгласно приложението към настоящия регламент.
         
         
            Член 2
            Настоящият регламент влиза в сила в деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 13 декември 2021 година.
            
               
                  За Съвета
               
               
                  Председател
               
               J. BORRELL FONTELLES
            
         
         
            (1)  ОВ L 410 I, 7.12.2020 г., стр. 1.
         
            (2)  Решение (ОВППС) 2021/372 на Съвета от 2 март 2021 г. за изменение на Решение (ОВППС) 2020/1999 относно ограничителни мерки срещу тежки нарушения на правата на човека (ОВ L 71 I, 2.3.2021 г., стр. 6).
         
            (3)  Регламент за изпълнение (ЕС) 2021/371 на Съвета от 2 март 2021 г. за прилагане на Регламент (ЕС) 2020/1998 относно ограничителни мерки срещу тежките нарушения на правата на човека (ОВ L 71 I, 2.3.2021 г., стр. 1).
         
            (4)  Решение (ОВППС) 2021/481 на Съвета от 22 март 2021 г. за изменение на Решение (ОВППС) 2020/1999 относно ограничителни мерки срещу тежки нарушения на правата на човека (ОВ L 99 I, 22.3.2021 г., стр. 25).
         
            (5)  Регламент за изпълнение (ЕС) 2021/478 на Съвета от 22 март 2021 г. за прилагане на Регламент (ЕС) 2020/1998 относно ограничителни мерки срещу тежките нарушения на правата на човека (ОВ L 99 I, 22.3.2021 г., стр. 1).
      
      
         
            ПРИЛОЖЕНИЕ
            
               1.   
               Следните вписвания се добавят в списъка на физическите лица, съдържащ се в раздел A (Физически лица) в приложение I към Регламент (ЕС) 2020/1998:
               
                            
                        
                        
                           Имена
                           (транслитерация на латиница)
                        
                        
                           Имена
                        
                        
                           Идентификационни данни
                        
                        
                           Причини за вписването
                        
                        
                           Дата на вписване
                        
                     
                           „16.
                        
                        
                           Dimitriy (Dimitry, Dmitri, Dmitry) Valerievich UTKIN
                        
                        
                           Дмитрий Валерьевич Уткин
                           (изписване на руски език)
                        
                        
                           Длъжност(и): Основател и командващ на групата „Вагнер“;
                           Ранг: Подполковник (от запаса)
                           Позивна: Vagner/Wagner (Вагнер)
                           Идентификационен номер в групата „Вагнер“: M-0209
                           Дата на раждане: 1.6.1970 г. или 11.6.1970 г.
                           Място на раждане: Асбест, Свердловска област, Руска СФСР (понастоящем Руска федерация)
                           Гражданство: руско
                           Адрес: Псков, Руска федерация
                           Пол: мъжки
                        
                        
                           Дмитрий Уткин, бивш офицер от руската военна разузнавателна служба (ГРУ), е основател на групата „Вагнер“ и отговаря за координирането и планирането на операциите по разполагането на наемници на групата „Вагнер“ в различни държави.
                           Като командващ в групата „Вагнер“ е отговорен за тежките нарушения на правата на човека, извършени от групата, сред които изтезания, извънсъдебни екзекуции, екзекуции по бърза процедура или произволни екзекуции и убийства.
                           Това включва изтезаването до смърт на сирийски дезертьор от четирима членове на групата „Вагнер“ през юни 2017 г. в провинция Хомс, Сирия. Според бивш член на групата „Вагнер“ Дмитрий Уткин лично е наредил изтезаването до смърт на дезертьора, както и заснемането на акта.
                        
                        
                           13.12.2021 г.
                        
                     
                           17.
                        
                        
                           Stanislav Evgenievitch DYCHKO
                        
                        
                           Станислав Евгеньевич Дычко
                           (изписване на руски език)
                        
                        
                           Длъжност(и): Наемник в групата „Вагнер“
                           Дата на раждане: 1990 г.
                           Гражданство: руско
                           Пол: мъжки
                        
                        
                           Станислав Дичко, бивш служител на ставрополската полиция, е наемник в групата „Вагнер“.
                           Заедно с трима други наемници в групата „Вагнер“, той участва в изтезаването до смърт на сирийски дезертьор през юни 2017 г. в провинция Хомс, Сирия.
                           Поради това той е отговорен за тежки нарушения на правата на човека в Сирия.
                        
                        
                           13.12.2021 г.
                        
                     
                           18.
                        
                        
                           Valery (Valeriy) Nikolaevich ZAKHAROV
                        
                        
                           Валерий Николаевич Захаров
                           (изписване на руски език)
                        
                        
                           Длъжност(и): Съветник по сигурността на президента на Централноафриканската република (ЦАР)
                           Идентификационен номер в групата „Вагнер“: M-5658
                           Дата на раждане: 12.1.1970 г.
                           Място на раждане: Ленинград, Руска СФСР (понастоящем Руска федерация)
                           Гражданство: руско
                           Пол: мъжки
                        
                        
                           Валери Захаров, бивш член на руската Държавна сигурност (ФСБ), е съветник по сигурността на президента на Централноафриканската република (ЦАР). Той е ключова фигура в командната структура на групата „Вагнер“ и поддържа тесни връзки с руските власти.
                           Предвид влиятелната му позиция в ЦАР и водещата му роля в групата „Вагнер“ той е отговорен за тежките нарушения на правата на човека, извършени от групата „Вагнер“ в ЦАР, сред които извънсъдебни екзекуции, екзекуции по бърза процедура или произволни екзекуции и убийства.
                           Това включва убийството на трима руски журналисти през 2018 г., за чиято сигурност е отговарял Валери Захаров.
                        
                        
                           13.12.2021 г.“
                        
                     
            
               2.   
               Следното вписване се добавя в списъка на юридическите лица, образуванията и органите, съдържащ се в раздел B (Юридически лица, образувания и органи) в приложение I към Регламент (ЕС) 2020/1998:
               
                            
                        
                        
                           Наименование
                           (транслитерация на латиница)
                        
                        
                           Наименование
                        
                        
                           Идентификационни данни
                        
                        
                           Причини за вписването
                        
                        
                           Дата на вписване
                        
                     
                           „5.
                        
                        
                           Wagner Group, известна още като Vagner Group (групата „Вагнер“)
                        
                        
                           Группа Вагнера
                           (изписване на руски език)
                        
                        
                            
                        
                        
                           Групата „Вагнер“ е руско неперсонифицирано частно военно образувание, създадено през 2014 г. като приемник на Славянский Корпус. Ръководи се от Дмитрий Уткин и се финансира от Евгений Пригожин. Чрез създаването на местни субекти и с подкрепата на местните органи на управление групата „Вагнер“ финансира и осъществява операциите си.
                           Групата „Вагнер“ е отговорна за тежките нарушения на правата на човека, извършени в Украйна, Сирия, Либия, Централноафриканската република (ЦАР), Судан и Мозамбик, сред които изтезания, извънсъдебни екзекуции, екзекуции по бърза процедура или произволни екзекуции и убийства.
                        
                        
                           13.12.2021 г.“